Hans Jacob Jensen

Hans Jacob Jensen (1824–1890) var en norsk boktrykker og forlegger.

Hans Jacob Jensen vokste opp på Hammersborg i Christiania, hvor hans far jobbet som snekker. Han kom i 1840 i boktrykkerlære hos Guldberg & Dzwonkowski, og ble utdannet under faktor Chr. Widings kyndige veiledning med lærebrev av 21. januar 1845. Samme år som Frabritius gikk til anskaffelse av trykkeri, ansatte han Jensen som ombrekker for Christiania-Posten. Senere fikk Jensen også stilling der som faktor.

Boktrykker Jensen på egne bein
I 1855 grunnla Jensen sitt eget trykkeri i kompaniskap med typograf Carl Johannessen, som nettopp hadde vendt hjem fra Mugds boktrykkeri i Boston. De overtok raskt trykkingen av Illustreret Nyhedsblad fra Brøgger & Christie. Til å begynne med hadde de ingen trykkerimaskiner, men leide seg inn hos A. Th. Nissen for å få oppgavene utført.

Jensen fikk boktrykkerbevilgning 9. november 1855, og deres første navngitte trykk av Illustreret Nyhedsblad utkom allerede den påfølgende dag, lørdag 10. november 1855. Like over nyttår ble imidlertid Johannessen innkalt for å avtjene verneplikt. Jensen skaffet seg nye typer og Shopps hurtigpresse og organiserte det hele alene. Våren 1856 averterer Jensen sine mangehånde tjenester:

I det katholske Kapels forrige Lokale (Overretsprokurator Schjødts Gaard, No. 27 i Storgaden) har Undertegnede etableret sig som Bogtrykker, og tillader jeg mig at anbefale mit nye, godt assorterede Trykkeri til D'Hrr. Boghandlere og Forlæggere saavelsom til enhver Anden, der ønsker Arbeide udført smukt og hurtigt efter billig beregnede Priser.
Christiania den 19de April 1856.

Tilbake etter eksersisen syntes Johannessen det hele var nokså egenmektig gjort av Jensen og anla sak mot ham, som han tapte. Jensen kom gjennom Illustreret Nyhedsblad også til å bli Henrik Ibsens forlegger. Han utga Fru Inger til Østeraad, først som føljetong i ukebladet og dernest som separattrykk i 1857, så fulgte Hærmændene paa Helgeland som følgebok til ukebladet i 1858, og til sist Kjærlighedens Komedie i 1862, både som «Nytaarsgave til Illustreret Nyhedsblads Abonnenter for 1863», os som egen bokutgivelse.

I konflikt med Henrik Ibsen
Etter oppnådd suksess og med Ibsens berømmelse som forfatter, forsøkte Hans Jacob Jensen i 1871 å slå mynt på å gjenutgi Hærmændene paa Helgeland og Fru Inger til Østeraad i nye opplag. Ibsen, som nå var blitt knyttet til danske Gyldendal, mottok revisjonstrykk til korrektur for både Fru Inger til Østeraad og Hærmændene paa Helgeland, som remitterte pakken uåpnet, og truet med rettslig forfølgelse dersom Jensen våget å gjøre alvor av sine planer (Thuesen 1960:28).

Våren 1874 begynte likevel Jensen å annonsere sitt «Andet Oplag» av Hærmændene paa Helgeland for salg. Dikteren, som dessuten mente forleggeren aldri hadde betalt ham fullt honorar for bøkene, gikk nå til anmeldelse for å få satt en stopper for Jensens ettertrykksutgave. Saken ble avgjort til Ibsens fordel i Høyesterett 22. april 1876 (Anon. 1876). Bøkene som ennå lå på lager ble supprimert og tilintetgjort, men en god del bøker var allerede blitt solgt. I sin Ibsen-bibliografi omtaler Martin Schøyen pirateksemplarene som sjeldenheter (Schøyen 2022:13 og 74–75).

For å uskadeliggjøre Jensens virksomhet forberedte Ibsen også reviderte utgivelser av både Hærmændene på Helgeland og Fru Inger til Østeråt, rettet i samsvar med Ibsens nye, nordiske rettskriving. Dermed utkom begge boktitlene i legale utgaver fra Den Gyldendalske Boghandel (F. Hegel) i København i løpet av 1874.

 Kilder 
 Anon. 1876: «Domme» (s. 433–438). Norsk Retstidende. Ugeblad for Lovkyndighed, Statistik og Statsøkonomi, udgivet af den norske Sagførerforening Nr. 28. Onsdagen den 28de Juni 1876.
 Mortensen, August 1905: «Bogtrykkerkunstens repræsentanter i Norge XXX-XXXII». Nordisk Trykkeritidende Nr. 10-12. Oktober-December 1905.
 Schøyen, Martin 2022: Henrik Ibsen. Norske og danske trykte utgaver 1850–1906. Oslo: Bibliofilklubben.
 Thuesen, Arthur 1960: Beslaglagte og supprimerte bøker vedrørende Norge. Oslo: Gyldendal Norsk Forlag.
 Tveterås, Harald L. 1986: Den norske bokhandels historie III. Oslo: J. W. Cappelens Forlag.

Kategori:Norske forleggere
Kategori:Fødsler i 1824
Kategori:Dødsfall i 1890